Blaha, Ľuboš, poslanec NR SR (2021-06-16):
Čiže témou, témou mimoriadnej schôdze je národná bezpečnosť, a oni sem pošlú ministerku kultúry a ja o tom nemôžem hovoriť. Výborne. Pán Grendel, naozaj to chcete povedať takto? (Reakcie z pléna.) Nebláznime, hej? Akože myslím, že tá súvislosť tam je zjavná. Ja sa snažím poukázať na to, že vláda sem musí poslať ministra, keď už teda nemá tu byť pán Mikulec, ktorý má aspoň dunst o tom, čo to je národná bezpečnosť, a nie ministerku kultúry, ktorá nemá dunst zjavne o ničom, okrem rasizmu, ktorý, o ktorom písala vo svojich článkoch. Toto bola moja myšlienka, pán Grendel. Myslím, že jediný, kto nevidí logickú súvislosť, ste vy. Ďakujem veľmi pekne, že môžem pokračovať. Dobre. Ale nehajme pani Milanovú pani Milanovou, bola to skoro veselá príhoda a verím tomu, že vláda už bude teraz dodržiavať to, čo tu platilo vždy, že minister vlády tu jednoducho má sedieť. Je to jeho psia povinnosť. A hlavne keď je odvolávaný. Prepáčte, ako naozaj je dneska na programe vlády niečo také kľúčové, razantné, zásadné, čo bez Mikulca neprežije? Však sme sa tu dozvedali celý deň včera, že Mikulec vlastne nemôže za nič. On neni zodpovedný za nič, tak načo tam vlastne sedí? Ani na tej vláde byť nemusí. Však on je len taký vrátnik na ministerstve vnútra. On tu normálne nahlas rozprával, že absolútne nenesie zodpovednosť za políciu, on za tie razie, za nič, on vôbec nevie, on netuší, on tu len tak ako nejak blúdi ako bludný Holanďan. Toto je Mikulec. Tak načo je teraz na vláde vôbec? Tak nech tu pekne sedí a nech preukazuje úctu parlamentu. Nech s nami diskutuje, nech sa snaží obhájiť. Lebo, viete, ja som si teda vypočul ten jeho príhovor, kde sa snažil obhájiť v tých svojich, v tých našich obvineniach a veď to bolo tak slabé, preboha. Ja to skúsim teraz zanalyzovať, lebo, prepáčte, ako dozvedel som sa, že pán Mikulec, a toto je vážna, vážny odkaz aj pre psychológov na Slovensku, žije v nejakej ťažkej paranoji, a ja som, teda ja som, nie som odborníkom na národnú bezpečnosť, ale zjavne je tu nejaký Balciar, to je nejaký veľjašter reptilián, ktorý tu spriada nejaké galaktické konšpirácie voči tuná pánovi Mikulcovi, chúďa naše, a všetky tie materiály, ktoré my ukazujeme teraz, tie správy SIS, všetko to zospriadal pán reptilián Balciar, potom tam ešte bol spomenutý nejaký iný reptilián Tibenský, neviem, kto to sú tí páni, ale zjavne tu majú také obrovské schopnosti, že celú zemeguľu ovládli, len aby mohli tuto nášho chudáčika dostať preč zo svojho postu a on sa teraz bráni, on žije v takomto svete. Ako prepáčte, to je paranoja. Ja som neni psychológ, ale myslím si, že nejaký psychológ by sa na to mal pozrieť. My máme ministra vnútra, ktorý je paranoidný. On si myslí, že je obeťou nejakej konšpirácie, svetového sprisahania pána Balciara, najslávnejšieho reptiliána na Slovensku zjavne. Sme sa dozvedeli, že celé, tá, ten úradný záznam, ktorý spísal istý pán Malček, tak pán Malček si to vlastne vraj vymyslel, povedal pán Mikulec, je klamár, vynechal pre zmenu chrapúň, to bolo mimoriadne inteligentné, zatiaľ najinteligentnejšie, čo som od pána Mikulca počul, že sa zhostil tejto úlohy takto veľmi slušne. No a tento Malček je človekom, viete koho? Balciara. Reptiliána Balciara. Aj pán Malček je teda súčasťou tejto reptiliánskej konšpirácie voči pánovi Mikulcovi. Fantastické! A ešte aj ten jeho brat, aj ten jeho otec, ktorí dostali zákazky vo Vojenskom spravodajstve, ja rozmýšľam, že aj tí sú súčasťou tej konšpirácie? Lebo ja neviem, ako prinútil pán Balciar, pán Tibenský a pán Malček a ďalší reptiliáni teda toho jeho tatina a toho jeho brata, aby išli tú zákazku si zobrať na tom Vojenskom spravodajstve? To musela byť naozaj nejaká magická moc. Oni dokonca dokázali do toho zapojiť vlastnú rodinu Romana Mikulca. Tá konšpirácia nemá hraníc. Ja som naozaj zúfalý z toho, čo sa deje pánovi Mikulcovi. No a samozrejme, aj screenshoty, ktoré ukazoval Robert Fico, kde bolo jasne ukázané, že Ján Mikulec, výkonný riaditeľ firmy Aegis, tej firmy, ktorá dostala 150-tisícovú zákazku od Vojenského spravodajstva, keď jej šéfoval Mikulec, tak aj ten screenshot bol blud, ktorý vytvorili veľjaštery pána Balciara. A dokonca, že pán Ján Mikulec tam vôbec nijakým spôsobom nefiguruje, jeho brat. No my sme mu zavolali na to telefónne číslo, ktoré tam je uvedené, a to on zdvihol. On ho má stále to isté, deväť rokov po. Náš tajný agent 007 Ján Mikulec. Ako Mikulcovci sú fantastická rodinka. Že, haló, Mikulec (povedané so smiechom). On sa ani netajil tým, on, takýmto spôsobom ako oni fungujú. A teraz pán Mikulec sa tu úplne s plechovou tvárou postaví a povie, že on je tu vlastne len obeťou nejakej strašnej konšpirácie, strašného sprisahania tuto reptiliána Balciara a všetko je to vymyslené. Ono je dokonca vymyslené ešte aj to, že ten obchod prebehol. Ale, preboha, však to všetci vieme, že ten obchod prebehol. Veď to je v každom registri. Vojenské spravodajstvo dalo (ruch v sále, zaznievanie gongu) kšeft firme jeho tatina. To je holý fakt. Za to nemôže ani Balciar, ani Tibenský, ani Malček, ani tie mená iných veľjašterov, ktoré spomínal, nemôžu za to. To spravili vojenskí spravodajci v čase, keď tam on bol šéfom kancelárie. A teraz sa oprostíme od všetkých paranoidných predstáv pán Mikulca. Je, prosím vás, normálne, že ste šéfom kancelárie a dostane váš tatino takúto zákazku?! Za 2,5 milióna eur?! Je toto normálne? (Reakcia z pléna.) Však by ste nás hnali, keby sme také niečo spravili my. Však by ste tu mali okamžite štyri Slušné Slovenská. Pavián Stanke by vrieskal na námestiach okamžite, čiže by sme boli najhorší na svete, že sme si dovolili také rodinkárstvo spraviť. Už by tu Šeliga s Matovičom organizovali veľké púte, už by tu rozdávali hot dogy na námestiach. Ale nie, teraz je to všetko v poriadku, teraz sa netreba vyjadriť, lebo to je konšpirácia veľjaštera Balciara. Ako už si nerobme srandu z toho parlamentu. Takýmto spôsobom fungovať? Lebo on sa teda ako prizná, že ten brat, ktorý dostal ten kšeft, že on sa pozná s tým majiteľom, ale že nie celkom tam teda je ten výkonný riaditeľ a tuto niečo takéto splietal. No tak je tam alebo nie je tam? Pôsobí tam alebo nepôsobí tam? Podľa správy úradného záznamu tam pôsobí. Podľa výpisov z screenshotov z internetu a z facebooku tam pôsobí. A podľa paranoidnej predstavy pána Mikulca tam nepôsobí. A čomu máme veriť? Tak mám čierne na bielom, že tam pôsobí a mám tuto psychologické nejaké problémy pána Mikulca, ktorý tvrdí, že nepôsobí. Ako slovo proti dôkazu. Fantastické! No na súde by to nevyhral pán Mikulec, sorry. (Ruch v sále.) A to, že sa tu odvoláva na súd, ktorý (zaznievanie gongu) sa týkal úplne inej veci, ohovárania, to neobstojí. To absolútne neobstojí. Čiže pán Mikulec nevyvrátil absolútne nič. On ďalej ostáva symbolom rodinkárstva na Slovensku. Šéf kancelárie, ktorý pustil svojmu, svojej, tatinovej firme obrovský kšeft, viete, a keby to bolo také, že on tam bol ten šéf kancelárie, že asi jak teraz je minister vnútra, že o ničom nevedel, že tam bol len taký vrátnik a že nevedel, nezodpovedal za nič a tak, no dobre. Ale potom ako je možné, že šéf kancelárie vtedajšieho vojenského, šéfa Vojenského spravodajstva, ktorý bol Leitner, a tento Leitner bol dneska ako figúrka presunutý a robí mu štátneho tajomníka na ministerstve vnútra, ten istý Leitner, ktorý rozhodoval o firme jeho tatina. A to je náhoda? To chceme teraz sa tváriť, že Leitner s Mikulcom sa ani nepoznali, nezdravili sa, nevedeli o sebe? Že ten Leitner došiel, videl tam nejakého človiečika, ani ho nepozdravil, šéf kancelárie, to neviem, a vôbec sa nerozprávali? A zhodou okolností ten šéf kancelárie má rodinnú firmu tatinovu a dostane kšeft, ale to nikto netuší? Ako to chceme tomuto naozaj veriť? Ako nerobme si zo Slovákov srandu. Ľudia, ako nebláznime. Tak keby sa pán Mikulec nejak došiel sem, ospravedlnil sa, že, áno, cíti tam ten nepotizmus, cíti tam to rodinkárstvo, ale že, dobre, ale že, že ešte by, možno by som mu aj odpustil v tej chvíli tú veľjašteriu konšpiráciu o Balciarovi, dobre, však môže byť plný nejakých emócií, ale musí to, preboha, vysvetliť racionálne, empiricky. To takto nemôže fungovať. Ďalšia vec. Ja som, ja som len s otvorenými ústami pozeral, on keď hovoril o odobratí bezpečnostnej previerky, tak on potvrdil, že bola odobratá. Ale bolo to preto, ja som sa v tej chvíli v tom stratil, že nezaplatil 75-tisíc eur žene Tibenského. To bolo úplne jak z vesmíru došlé. Akej žene? Akého Tibenského? Akých 75-tisíc? O čom to tára? On nedostal bezpečnostnú previerku. My netušíme ten jeho príbeh. On možno mal nejakú ženu alebo nejaký Tibenský, alebo ja neviem, o akých peniazoch hovorí, ale načo nás s tým obťažuje? On nedostal bezpečnostnú previerku. A jasné, že za to môže Balciar, Malček a ďalší reptiliáni, ale ako súd to potvrdil. A, a on tu teraz povie, že, teraz ja neviem, aj ten súd bol zložený z veľjašterov alebo ako to je teda? Lebo súd potvrdil, že mu odobrali bezpečnostnú previerku. My máme ministra vnútra bez bezpečnostnej previerky. Však to priemerná tajomníčka výboru možno má bezpečnostnú previerku, dostane nejaký materiál, ktorý nemôže dostať minister vnútra. Čo ho tam vôbec volali do tej pivnice SIS? Však on nemá bezpečnostnú previerku. Toto, to sú pre mňa absolútne nepochopiteľné veci. A on toto absolútne odmieta bez toho, že by dal jediný argument. On v tom vidí teda, teda, hh, sprisahanie pána Tibenského, Balciara a Malčeka, aby som si teda tie mená už navždy zapamätal. No a problémom boli jeho príjmy. Problémom boli jeho príjmy, preto nedostal bezpečnostnú previerku. No a dobre, pán Mikulec tvrdí, že tie príjmy sú zdokumentované, ale nedostal bezpečnostnú previerku, takže máme dôvod veriť tomu, že neboli zdokumentované a že pán Mikulec má problém s príjmami. A zároveň súd potvrdil, že teda pán Mikulec má problém s príjmami. A ja sa teraz pýtam, máme tu ministra vnútra, ktorý má súdom preukázateľne problémy s dokladovaním príjmov. Chlap, ktorý nosí hodinky, o ktorých hodnote môžme špekulovať, chlap, ktorý má minimálne na to, aby si dal na seba 4,5-tisícové hodinky, chlap, ktorý má rodinné firmy, resp. tatino, brat, ktorí dostávali miliónové zákazky – no kde tak asi mohol mať problémy s príjmami?, by ma tak zaujímalo. Že by z toho dostal nejaké všimné? Z týchto biznisov? Nie. To nemôže povedať, lebo to zase bude konšpirácia Balciara, Malčeka a Tibenského, veľjašterov. Ako nebláznime. To sú také podozrenia (zaznievanie gongu), že toto aby pán Mikulec odbíjal takýmto infantilným spôsobom, to je nehodné Národnej rady Slovenskej republiky. Ďalšia vec, ku ktorej sa pán Mikulec vyjadril, bol disciplinárny trest, trest Ivety Radičovej. To je mimoriadne vtipná pasáž, pretože, viete, kým to bol akože Balciar, Malček, Tibenský alebo ešte dokonca Robert Fico, tak to tu mohol hejtovať, mohol sa tu tváriť, že všetko je konšpirácia, reptiliáni, veľjaštery, no dobre. Ale ako Iveta Radičová je veľjašterka už najnovšie? A to vážne? To je už trošku ťažšie komunikovať, pretože Iveta Radičová ako bývalá premiérka je miláčikom liberálnych médií, čiže z nej robiť úplnú veľjašterku sa asi nedá, že? To neni úplne celkom to isté ako pri pánovi Balciarovi. Tak ja som si schválne pozrel, čo na to hovorí tá pani Radičová, ktorá teda neni nijakým spôsobom ani mojím, ani miláčikom Roberta Fica a vieme dobre, že má úplne iné politické názory, a vieme, že sme boli ťažkí politickí rivali. No ale pani Iveta Radičová. Myslím, že to bolo teraz v jednej z komerčných televízií, a ja teraz citujem: „Iveta Radičová tento dokument o tunelovaní majetku Vojenskej spravodajskej služby“, to je ten, ktorý Mikulec skartoval z nejakého dôvodu a stále nevysvetlil prečo, akože mu to tak vypadlo do toho skartu, alebo prečo to robil? Tak tento materiál pani Radičová nazvala „materiálom, ktorý by otriasol tajnými službami úplne v základoch“, a citujem teraz pani Radičovú: „Jediná možnosť, čo s takýmto materiálom musíte urobiť, je odovzdať ho na prešetrenie a vyšetrovanie. Pán minister Mikulec dostal odo mňa na písme listom, že má odovzdať tento materiál ministrovi vnútra“, to bol vtedy Lipšic. „Tvrdí, že to bol príkaz nezákonný, lebo podľa zákona o Vojenskom spravodajstve on môže odovzdávať materiál len ministrovi vnútra, nie ministrovi.“ Ešte raz, pán Mikulec sa vyhovára na to, že v tom príkaze bolo napísané „ministrovi“ a on môže predsa len ministrovi vnútra. A toto je jeho výhovorka, pre ktorý nechcel ako porušiť zákon a skartoval to. A, a Iveta Radičová dokončuje, „a o tomto je celá jeho téza o nezákonnosti“. Čiže ona mu v tom príkaze napísala, že to má odovzdať ministrovi, úplne zjavne ministrovi vnútra, lebo to vyplýva zo všetkých možných zákonov, že tam to treba dať, a to Mikulec na to nepotrebuje ani pokyn Radičovej. Však to musí vedieť chalan, keď má také veľké školy, o ktorých ešte budem hovoriť. Však je to majster vedy, Master of Science. Tak tento človek nevie, že to má ísť odovzdať ministrovi vnútra, jemu to musí prikázať pani Radičová, ale pani Radičová tam napíše „ministrovi“ a on, jemu nedocvakne, že to je minister vnútra, a tak to nesplní a skratuje to. Toto nám hovorí pán, pán Mikulec, momentálne. Ako rozumieme tomu? Ja, ja tomu nerozumiem. A citujem ďalej, „v tomto prípade“, a to je veľmi zaujímavá úvaha, „v tomto prípade sa tak naskytá otázka,“ čo bol mo... „či bol motív niečo utajiť, alebo šlo o mocenské vzťahy, či o technickú chybu“, píšu na portáli tejto komerčnej televízie. Na otázku novinárky, akú motiváciu mohol mať terajší minister vnútra Roman Mikulec, zareagovala expremiérka nasledovne, takisto chvíľku budem citovať pani Radičovú, je to naozaj veľmi výživné. Citujem: „Takúto otázku si kladiem,“ pani Radičová si kladie otázku o motivácii pána ministra. Ešte raz, nie Robert Fico, nie tuto veľjaštery Tibenský, Malček, Balciar, či jak sa volajú, ale pán, pani Radičová. „Mám hypotetickú odpoveď alebo skôr otázky, aby som bola korektná. Prvá otázka je,“ a tá asi napadla každému, musíme priznať, „prečo ten materiál nebol dávno odovzdaný bez toho, aby na to šiel rozkaz. Lebo zo zákona takéto správy má povinnosť Vojenská spravodajská služba odovzdať tak ako Slovenskej informačnej službe, SIS, odovzdať tým, ktorým to náleží. Keď už prišiel rozkaz, ktorý apropo ja ako ministerka obrany“, hovorí Radičová, „som mala právo dať ústne zo zákona, tak reagovať spôsobom, dám si vypracovať právnu analýzy, prečo to nejde, vnucuje hypotézu,“ hovorí stále pani Radičová, „že skôr sa hľadali dôvody, ako ju neodovzdať. Ako spôsob právny, procedurálny, ako ju odovzdať. Terajší špeciálny prokurátor sa už veľmi jasne vyjadril, že to podanie bolo právne správne a jediné možné práve z dôvodu existujúceho právneho poriadku.“ Bodka, koniec citátu pani Ivety Radičovej. Prepáčte, ako väčšiu facku Mikulec dostať nemohol. Väčšiu facku Mikulec dostať nemohol. On tu spriada nejaké konšpirácie o tom, že jemu to asi vypadlo do toho skartu z rúk alebo ja neviem čo, lebo že nemohol neurobiť takéto niečo nezákonné. A ja som tiež ten prípad nepoznal, tak si hovorím, že asi tam fakt mohla tá Radičová niečo zbabrať, hej, že právne niečo tam bolo veľmi neisté, a my sa dozvedáme, že celý problém bol v tom, celý ten jeho argument o nezákonnosti je v tom, že v tom príkaze bolo, že to má odovzdať ministrovi a nie presne ministrovi vnútra. Tam chýbalo slovo vnútra. Tak tomu rozumiem. A na toto sa vyhovoril Mikulec. A, a chápeme tomu, že to je, že to je jasná výhovorka, hej? Že to je jasná výhovorka. A potom utekal a skartoval dokument. Lebo tam nebolo slovo vnútra. Toto myslíme vážne? A tento človek je dneska minister vnútra! On mal psiu povinnosť to odovzdať ministerstvu vnútra aj bez toho príkazu tej Radičovej. On to neurobil a vyhovára sa na takúto hlúposť, s prepáčením? Tak to je ešte lepšie ako než tie jeho konšpirácie o Balciarovi, sorry, tie mená ďalšie som zabudol, Tibenskému a Marček, či jak sa volal. Čiže, páni kolegovia, pán Mikulec tu nevysvetlil nič. Nevysvetlil, prečo skartoval dokument, a my máme obavy, že to mohlo byť preto, lebo tam boli aj kauzy, to, ako rodinkársky pôsobil, keď bol vo funkcii. My máme obavy, že tam sa naozaj tunelovalo Vojenské spravodajstvo, ale aj ním, pánom Mikulcom a práve tie veci, ktoré tam mohli byť takéto podozrivé, on chcel skartovať a potom prišiel s niečím úplne novým. Toto je tu vážne podozrenie. A prepáčte, keď pani Radičová mu dá jasný pokyn a dostal zaňho aj potom disciplinárny trest a on je ochotný obetovať to len kvôli slovu „vnútra“ a hodí to do skartu, no tak, tak máme podozrenia. A ten pán tu vidí teraz akože, že toto je nejaká konšpirácia Balciara ako, či Tibenského, či jeho ženy, či čo to tam bolo. Toto je naozaj absolútne, ale absolútne nepresvedčivé, čo dáva pán, pán Mikulec. Ideme ďalej. Aby som teda reagoval na jeho argumenty. Ďalšia vec, k rodinkárstvu nám povedal, že veď to bolo v rokoch 2012, že to je už dávno. To bol jeho argument, to fakt citujem, že to už je dávno, to nevadí. Že vtedy kradol, dneska už vraj nekradne. Že ukážte mi nejakú krádež teraz, ktorú som spravil teraz, hej? Akože to jak Mikuláš Černák by teraz mohol hovoriť, ja som nezavraždil už desať rokov nikoho. Ukážte mi jedného, koho som zavraždil v base. Nikoho. Ja som vraždil dakedy v devadesátych, né, šak to je v porádku. Toto tu dáva Mikulec. Prepáčte, akože Mikulec povedal, že to rodinkárstvo, to už je dávno. Ja, ja myslím, že ani podľa zákona to neni premlčané, a myslím si, že keď tu platí, padni, komu padni, tak by sa tu už možnože mohol začať ošívať aj nejaký ten príslušník, plukovník v nejakej NAKE, že by tu došli porozprávať sa s pánom Mikulcom, lebo toto je preukázané. Jeho firma, jeho otca dostala zákazku na dva a pol milióna v čase, keď bol šéfom kancelárie šéfa Vojenského spravodajstva, čo chcú viacej? Bráchova firma dostala 150-tisíc, keď bol on sám šéf vojenského, čo chcú viacej? Však tam už mala byť dávno razia NAKA. Vykopnuté dvere, už mohol mať Pčolinský dávno nejakého súdruha vo väzbe. Mohli byť dva. A nie, zrazu neplatí, padni, komu padni. V prípade Mikulca nemáme problém. V prípade Mikulca rodinkárstvo odpustíme, lebo to bolo dávno, lebo to už bolo dávno. To nevadí. Výsmech, toto je výsmech politickej kultúry a výsmech parlamentu. To je ďalšia vec. Viete, ja som sa spýtal veľmi slušne včera vo včerajšom príhovore na vzdelanie pána, pána Mikulca, a z dobrého dôvodu. Však vieme, že majú problémy jeden po druhom, no tak Matovič ukradol svoju diplomovú prácu. On ju nielenže nepísal, on ju ani nevidel, hej? Písala hu nejaká pani na dovolenke v Chorvátsku, nejaká slečinka, ktorej zaplatil dovolenku, on to celé pajcol, on to celé ukradol jak zlodejisko a teraz tu ďalej hrá na morálnu autoritu a sa mu tu láme hlások, aký je spravodlivý, hej? Toto je Matovič. Máme tu Gröhlinga, ministra školstva, dobre, že je kaderník, to je v poriadku, však každý sa nejak živíme, ale, ale že zrovna minister školstva ako kaderník, to už je menej vtipné. Ale druhá vec je, že si aj on plagioval svoju prácu, vraj. No tak to už je veľmi veľký výsmech. Potom tu máme Borisa Kollára, máme tu ďalších, no a tak ja sa pýtam, ja sa pýtam, že keď tu máme takéto škandály v tejto vláde, no tak sa sp... – ako je na tom pán Mikulec? No vidíme, že zjavne neni nejak mimoriadne intelektuálne nadaný, jeho naj, zatiaľ najväčšie výkony boli slovo chrapúň a klamár a podobne. Však vidíme, ako reaguje. Veď toto naozaj, ja, ja by som tomu človeku nedal nie že štátnice, ale ani maturitu. A tento človek hovorí, že má dve vysoké školy. On včera povedal, že má dve vysoké školy a že sa za ne nehanbí. Jedna z nich je, teda ja neviem, tá druhá to bude tá letecká asi, hej? Ale tá, o ktorej som včera hovoril, to je, to je Brno International, nejaká school, ktorá už medzitým zanikla, len aby sme si boli na jasnom, hej. To je škola, ktorá bola pofidérna. To bola nejaká súkromná pofidérna školička, kde on chodil zjavne, ja neviem teraz, po víkendoch? Alebo tam chodil ako po večeroch, lebo on bol v čase, keď ju robil, ešte raz, šéfom Vojenského spravodajstva. Už nebol ani šéfom kancelárie, to by som ešte možno odpustil. On bol šéfom Vojenského spravodajstva. Ako vy ste asi tu skúsenejší v tej oblasti národnej bezpečnosti a tajných služieb. Ja neviem, že či James Bond zrovna, keď bol v tej MI5, si robil popritom vysokú školu. To sa asi v takom nedá, že? To asi najskôr treba spraviť tú vysokú školu a potom robiť ten výkon. Lebo ja neviem, alebo sú buď tak málo zamestnaní, že tam len tak sedia a vyložené nohy a porobia si popritom školy. Možno pán, pán Mikulec aj nejaké pamäte spísal, ja neviem. Ale predpokladal som, že teda keď je šéfom Vojenského spravodajstva, že má nejakú robotu a že to nie celkom konvenuje s tým, že bude robiť vysokú školu popri tom. A on ju robil tri roky. Tam to je napísané v jeho životopise, 2009 až 2012. No a tak ja sa teda pýtam, že aká bola tá kvalita toho jeho vzdelania, kvalita tej školy? Keď viem, že to je pofidérna škola, tak sa pýtam o to hlasnejšie. Však mali sme tu nejaké slovenské školy a nejaké kauzy našich slávnych kollárov a matovičov a to boli všetky také nejaké, čo to tam bola, Skalica? Však tu boli aj vtipy, mémy, všetko sme sa smiali, haha, hihi, no tak ale toto Brno je to isté. A teraz to Brno to isté nám dalo, nám tu vytvorilo majstra vedy, Master of Science, ten chlapík si to v reál používa MSC akože tituly a on teraz dáva, že potom ako argument jeho je, že on napísal diplomových (smiech rečníka), počkaj, on napísal diplomových prác asi dvadsať (smiech rečníka) a, ale neboli to diplomové práce. Toto citujem, toto dal. Že on napís... že „ja som napísal diplomových prác asi 20. Ale neboli to diplomové práce.“ (Nasledujúca veta povedaná so smiechom.) On sa znegoval v jednej vete, dokonca ani nerozvitej, hej? (Reakcie z pléna.) Akože tak, takže napísal 20 diplo... alebo neboli to diplomové práce. A teraz (smiech poslanca), keď teda chceme tých 20 diplomových prác od neho, hej, však on ich má celé priehrštie a on ich vyťahuje z vačkov dva... Inak zoberte si, jaký je to výsmech študentom. Ja teda, mne teda ako učiteľovi prešlo mnoho študentov a ich diplomové práce, bol som oponentom, konzultantom, ale teraz niekto povie, že vyťahuje z vačku 20 diplomových? Viete, čo to je napísať diplomovku? Však to je taká malá kniha, to už, to už musíte naozaj na tom makať celé mesiace. Niektorí roky. To makáš, to študuješ, analyzuješ, musíš načítať desiatky, desiatky kníh, 50-60 kníh. Dobre, pani Tódová napísala, si prečítala tri. Ani tie tri strany z tých kníh a napísala diplomovku, ale ona nie je celkom to kritérium tej vzdelanosti na Slovensku, chvalabohu. Ale bežný študent musí aspoň tých 30 kníh tam dať bez pochyby. A hlavne v humanitných vedách, čo tam chce dávať? A toto a táto škola podľa CV, podľa životopisu pána Mikulca sa venovala, on sa tam tuším venoval ekonómii a právu. Takže to zjavne nemohla byť nejaká strašná matematická alebo nejaká príkladová, alebo inžinierska práca. Čiže on v humanitných vedách napísal 20 diplomových prác, ktoré neboli diplomové práce, sme sa dozvedeli. Potom povedal, že to boli nejaké modulové práce. Modulové, dobre, modulové. No tak, nech sa páči, pán Mikulec, ukážte nám vaše modulové práce, keď nemáte diplomovú prácu. Ja síce nechápem, ako môžte nemať diplomovú prácu, lebo ja som si špeciálne pozrel, že čo to je ten Master of Science, aby som nikoho nezavádzal. Ja teda viem, čo je Master of Science. Dobre, ale vo Wikipédii, tam to píšu tak fajnovo. To by nemal asi spochybniť nikto. To neni konšpiračný zdroj. V anglickej, budem to prekladať, takže občas možno poviem gramaticky nesprávne. Je magisterský stupeň v obore vedy, ktorým oceňujú univerzity alebo ohodnocujú univerzity v mnohých krajinách osobu, ktorá teda drží tento titul. V porovnaní s Master of Arts, to je väčšina tých titulov, ktoré poznáte ako magistri filozofie a humanitných vied v porovnaní s Master of Arts stupňom, Master of Science, tento majster vedy – čo je pán Mikulec, som tak hrdý, že máme takéhoto vzácneho človeka medzi nami –, tak je obvyklé udeľovaný vo vedách, ako sú inžinierstvo, medicína – medicína – a ešte navyše v programoch, ktoré sú viac zameriavané na prísne vedecké a matematické subjekty. Čiže pán Mikulec je skoro matematik. A tu sa píše, že je predpokladom toho, aby ste takýto titul dostali, to je na Wikipédii, ešte raz, že napíšete záverečnú prácu, thesis, záverečnú prácu, diplomovú prácu. Diplomovku, tomu sa hovorí diplomovka na Slovensku, thesis. A som si teraz klikol na to thesis a na Wikipédii mi našlo, že thesis or dissertation, čiže diplomová práca po slovensky alebo záverečná práca, a dizert alebo dizertácia je dokument, ktorý sa predkladá na podporu kandidatúry, na to, aby ste dostali akademický titul. Toto je vo Wikipédii. A teraz nám tu pán Mikulec povedal, že on takýchto diplomových prác napísal 20, ale neboli to diplomové práce. Tak čo teda napísal? Ale boli to modulové práce, ale tie nám nejak z nejakého dôvodu nechce ukázať. Ja, čo to v tom Brne robili, preboha? A ako mohli, ako môže byť škola, ktorá nechce záverečnú prácu, ako môže byť škola, ktorá nechce diplomovku? A za čo mu dala ten titul? Za referátiky? Alebo nech sa páči, pokiaľ to boli nejaké úchvatné modulové práce, tak ja kľudne navrhnem pána Mikulca aj na Nobelovu cenu, ale nech nám to ukáže. Ako mňa to uráža. Ja som vysokoškolský učiteľ, aby takýto človek nedokázal predložiť, za čo dostal svoje vzdelanie na nejakej pofidérnej škole, a tváril sa, že on tu napísal 20 diplomoviek. Veď to je urážka každému mladému človekovi, ktorý sa trápi nad svojou diplomovkou. Čiže, pán Mikulec, toto nebol argument. Ja vás poprosím, tak keď teda nemáte diplomovku, čo je veľmi podozrivé, a ja by som sa na tú školu v Brne veľmi rád pozrel, ona už teda medzitým prestala existovať, čo len dosvedčuje to, aká to je kvalita, tak by mohol pán Mikulec nám tu ukázať tých svojich 20 modulových prác. Prosím, aspoň mi jednu, dve, tri nájdite. Buďte taký láskavý. Pani Milanová, poprosím vás, že by ste mu odkázali, dobre? Možnože momentálne si robí tretiu vysokú školu popri ministerstve, ja neviem, hej? Ale keby si našiel čas, tak že by nám teda ukázal tie svoje modulové práce. Ďalej sme sa dozvedeli, že sa pán Mikulec nehanbí za svoje hodinky za štyri a pol tisíca, to povedal, že sa nehanbí za svoje hodinky. Fajn, to je fajn, že sa nehanbí, on sa nehanbí za nič. On sa nehanbí za svoje vysoké školy, on sa nehanbí za svoje hodinky, on sa nehanbí za svoju rodinu. No to je dobre, že to poviete, že sa nehanbíte. Ale vy máte vysvetľovať, ako ste sa k nim dostali, preboha. A prečo nosíte fejky? Prečo nosíte fejky, keď to je proti zákonu? Ako je takéto niečo možné? Tak on si zoberie fejk 40-tisícových hodín, čo je nelegálne, ako minister vnútra a on povie, že sa za to nehanbí. Ako toto je argument? Však by ste tu naháňali, keby to bolo za vlády Roberta Fica, ministra vnútra od rána do večera, médiá. Ale teraz nič, všetko je v poriadku. On si nosí fejky. Odpustite im absolútne všetko. Páni kolegovia, dovoľte už len posledných pár poznámok. Veľmi ma mrzeli aj slová pána Luča... , á, pána Mikulca o pánom, o pánovi Milanovi Lučanskom, lebo Milan Lučanský je pre mnohých ľudí na Slovensku skutočne hrdina, patrí medzi nich a je to preto, lebo vďaka nemu sú v base skutoční mafiáni. Ešte raz, skutoční mafiáni, ktorí tu rezali krky, ktorí tu zabíjali a vraždili ľudí, to sú skutoční mafiáni. A viete dobre, aké to boli 90. roky, a viete dobre, že vďaka našim vládam to skončilo. A táto gangsterská mafia, títo vrahovia sú v base aj vďaka takým statočným ľuďom, ako bol Milan Lučanský. No a potom sa postaví jeden, druhý, tretí, Matovič sa postaví, rovno nám, spakruky nám povie, že je hrdý na to, že Milan Lučanský zomrel, lebo on síce nepovedal priamo, že je hrdý na to, že zomrel, on povedal, že je hrdý na to, že ho strčil do basy. Ale on tam zomrel v tej base. A on si to neuvedomuje, jemu to nedocvakne, jemu to nedopne, že vlastne kope do pamiatky Milana Lučanského. Alebo mu to dopne a robí to ako úplný, ale úplný cynik. No a potom pán Mikulec povie, že on sa s pánom Lučanským rozprával v takej milej chvíľke, keď ho vyhadzoval, ale že oni boli vlastne úplní kamaráti, hej, že oni si pošvitorili ako, viete, hej, keď vyhadzujete ľudí a keď sa snažíte niekoho zbaviť funkcie, tak to ste väčšinou tí najväčší kamaráti, to je samozrejmé, to veríme pánovi Mikulcovi. A pán Mikulec povedal, že vraj pán Lučanský mu povedal, že „keď odídem, buď ma dajú dole oni, alebo sa dám dole ja“ a nato pán Mikulec ho odišiel, ho vyhodil. Čiže toto malo nám akože ukázať, aký je pán Mikulec strašne srdečný, vrúcny a emotívny človek a solidárny a súcitný a všetko možné, hej, že taký ten dobráčisko, ktorému povie ten, koho ide prepúšťať, že ho dajú dole, pokiaľ ho prepustí, a on ho prepustí. A on ho prepustí. A to nám včera úplne ako povedal na svoju obhajobu, že on zarezal toho Lučanského a on to povedal na svoju obhajobu. S týmito slovami sa s ním Milan Lučanský lúčil a on ho nemilosrdne vyrazil. A potom ho ešte zavreli do väzby a tam Milan Lučanský, najskôr ho tam zmlátili alebo čo, teda hej, pardon, pardon, pardon, čo to? Čo to? Sa mu, samovylúpil si oko, hej, aby som bol presný (reakcie z pléna), lebo logicky, človek si samovylúpne oko, hej, však to je úplne bežné. Ja som si včera somovylúpol oko, aj vy ste si určite samovylúpli oko. A potom zomrel. A potom zomrel. Milan Lučanský je podľa mňa obeťou. Je obeťou justičnej vraždy. A pán Mikulec povie, že ho vyrazí po týchto slovách? Po slovách, že keď odíde, tak ho dajú dole? To vážne? A ja sa pýtam, a kto ho dá dole? Koho tak mal asi na mysli? A nie náhodou ten systém udavačov nemal na mysli? Nemal na mysli presne ten vražedný gangsterský systém, ktorý tu vytvoril Matovič, Lipšic a ďalší?! Nemal týchto na mysli? Nehovoril Mikulcovi, že títo ho dajú dole? Lebo kto iní môžu byť tí oni? Keď teda veríme pánovi Mikulcovi, že to reálne Milan Lučanský povedal. Kto to môže byť oni?! Zase to bude ten Balciar a Malček či Marček, či čo to tam bolo? Alebo Tibenský, zas to budú títo reptiliáni? No asi nie, že? Asi to bude niekto z tejto vlády, lebo tí po ňom išli! To je jasné priznanie. Mikulec včera povedal, že Milan Lučanský usvedčuje túto vládu, že ho dala dole. Že ho dala dole. A ja gratulujem pánovi Mikulcovi, lebo takto si streliť do vlastnej nohy, to sa len tak nevidí. To dokážu iba skutoční majstri vedy, Master of Science. Posledná vec. Viete, keby som tu aspoň videl nejakú obhajobu, keď už teda pán Mikulec neni mentálne zrelý na to, aby to dokázal sám, hej? Že by sa postavil niekto na jeho obhajobu, tak poviem, dobre, tá vláda je v nejakom stave. Matovič sem prišiel navrieskať, že sme mafia. Ja, ja neviem, čo to bolo, to bol hysterický záchvat, to, to nemalo ani, ani náznak nejakej obhajoby Mikulca. Tuto on proste došiel, pustili ho na chvíľku tam z kazajky a došiel a všade vidí mafiánov, mafia, mafia, mafia a odišiel. To je Matovič. Ani slovko obhajoby o Mikulcovi. Nič. Jediný argument, nič. On len proste všade vidí mafiu. Však vieme, hej, dobre, však Matovič na tom si politicky vyrástol, na tom, najskôr si vymyslel, že tu je mafia, potom proti nej bojoval, teraz ju akože zatvára, hej? Toto je Matovič. No ale prečo ho neobhajoval? Prečo nepovedal, že nie, nie, Mikulec nerobil tieto veci škaredé, to rodinkárstvo, nie, však tu mám dôkazy. Nič. Ani jeden dôkaz. Nič. Alebo prečo nepovedal, že žiaden systém udavačov tu neexistuje, to správa SIS klame, to tí naši zlí tajní sú to najväčší, ja neviem, mohol niečo takéto dať, aj keby to neznelo moc dôveryhodne, ale aspoň nejaký pokus. Nič. Potom sa postavil Heger, to (povedané so smiechom) bolo ešte horšie než Matovič, teda neviem, fakt, kde toho človeka našli, to dôjde kázeň, hej, že aj ho zapneš a on ide v podstate tie isté verklíky, a v tých televíziách si to tam číta z tých notebookov, a tam teda lebo Fico, lebo Fico a ide dokola, a veľmi pekné veci chystáme a Severná Kórea a ideme. To je Heger. Nič k veci. Nič k tomu, aby obhajoval, aby obhajoval svojho súdruha v zbrani, aby povedal o Mikulcovi, že, nie, Mikulec nič také neurobil. Nie. Pán Heger dal jeden zo svojich zväzáckych príhovorov, a nič. Potom sme tu mali pani Remišovú. Pani Remišová zobrala takéto dve A4, kde zahejtovala Roberta Fica a skončila. To bolo tak slabé, že ako, prepáčte, štyrikrát prevarený čaj. Nič. To radšej nemala ani vystúpiť. V tej chvíli sa strhla pani Kolíková, lebo však keď sokyňa zo strany Remišová vystupuje, tak musí aj ona. Tak si rýchlo načmárala nejaké dve-tri vety a išla to sem prečítať. Úplné nezmysly. Úplne bez toho, že by sa to týkalo Mikulcovej obhajoby. To radšej fakt mala byť ticho. Takže nič. SaS-ka nedala absolútne nič. Pri všetkej úcte, oni tu ani neboli. Ja som to včera, prepáčte, aj vo faktickej poznámke povedal, že však vy ste tu ani nepáchli zo SaS-ky a tu si nejaký človiečik začal tu po mne (rečník sa zasmial) vrieskať, že on tu teda je z tej SaS-ky, ja som ho v živote nevidel, tak dobre. Jeden bol. Dvaja, hej? Dvaja ste tu sedeli zo SaS-ky. Teraz tu sedí pán kolega Viskupič. Nikto nič. Pán Viskupič, prosím vás pre pána Mikulca, poďte, poďte ho podporiť. Povedzte, že je to dobrý človek a tak ďalej, skúste aspoň niekto z vás. Veď to takto nemôže fungovať. Pre vaše dobro. Však pozrite sa, jak sa na vás škaredo pozerajú kolegovia z OĽANO. Aspoň slovkom sa ho zastaňte. (Smiech v sále.) Však nikto sa ho nezastane. OĽANO na to kapacitu zjavne nemá, hej, tak dobre, nemajme veľké očakávania od pročkov, ale tak aspoň zo SaS-ky, však vy ste tá intelektuálna elita tejto vlády. Sulík nič, odišiel. On sem došiel, on sa napil minerálky a odišiel. Však nech, preboha, povie, že teda ten Mikulec kradol, a teda robil tie rodinkárske veci s jeho posvätením, že to je fantastická vec. Možnože je rodinkárstvo najnovšie v programe SaS, fajn, ale povedzte to. Alebo to teda obhajujete? Obhajujete nepotizmus? Obhajujete to, že som na nejakom fleku, mám tatina, tak jeho firma dostane zákazku od štátu. Tak to je fajn? Pán Viskupič, len mi povedzte, prosím, aby som vedel. Od SaS-ky nič. Od SME RODINY, počkajte, od SME RODINY vlastne zazneli veci, aby som nebol nespravodlivý. Od SME RODINY zazneli veci. Konkrétne pán Pčolinský, toho si veľmi rád zacitujem, lebo to je nádherné. Takže ešte raz, aby som to zhrnul. OĽANO nedalo nič na obhajobu, SaS-ka nedala nič, ZA ĽUDÍ, to boli tie dve, tie dve panie, ktoré tu niečo strašne zle prečítali, a za SME RODINU mám jediné vyjadrenie, ktoré prišlo, a to je od pána Petra Pčolinského a ten pána Mikulca, ministra vnútra, obhajuje týmito slovami: „Od jeho nástupu“, citujem, „vnímam jeho kroky ako totálny amaterizmus. Z môjho pohľadu patrí medzi najslabších ministrov tejto vlády.“ Citujem ďalej pána Pčolinského: „Pozrite sa na situáciu v Policajnom zbore, ktorý je v totálnom rozklade,“ to hovorí poslanec koalície. Ešte raz, hej? „Atmosféra v Národnej kriminálnej agentúre je taká, aká nikdy nebola, policajti a vyšetrovatelia sa sťažujú na atmosféru strachu, ktorá tam vládne. Jeden druhému sa tam vyhrážajú. Polícia je jednoducho v katastrofálnom stave,“ hovorí nám hrdo pán Pčolinský, poslanec vládnej koalície. „Minister Mikulec“, pokračujem pánom Pčolinským, „minister Mikulec ale namiesto toho, aby s tým niečo robil, sa len tvári, že o ničom nevie.“ To sme videli v priamom prenose. On sem došiel ako vrátnik na ministerstve, ja vôbec nič neviem, ja som tu prvýkrát, prvý deň, prvý deň v živote. Ja a minister vnútra mám niečo robiť? Né. Toto tu dával. A pán Pčolinský to zjavne videl. „Čiže on sa len tvári, že o ničom nevie, o ničom nerozhoduje a vlastne tak ani nie je.“ To vystihol krásne. Pán Pčolinský, gratulujem. Neviem, či tu, nemáme tu pána Pčolinského, to ste dokonale spravili. Pán Mikulec sa tvári, že on vlastne ani nie je. To, to som hrdý na to, že máme takéhoto ministra. To je fantastické. A to počúvame slová poslanca vládnej koalície za SME RODINU. Jednoducho sa tvári, ako keby sa ho to absolútne netýkalo.“ Hej, hej, aby sme rozumeli, vojna policajtov, razia NAKY, razia inšpekcie, ľudia zomierajú vo väzbe, Generálna prokuratúra ruší obvinenia, toto všetko sa tu deje, ale on to dáva na toho vrátnika, že jeho sa to netýka. Čo, on tam sedí na tom ministerstve a tak proste jak taký kvetináč na parapete a vôbec, okolo sa veci dejú a on za to nemôže. Pán Pčolinský pokračuje: „Z môjho pohľadu minister Mikulec za rok a pol vo funkcii neurobil absolútne nič.“ Toto hovorí vládny poslanec o svojom ministrovi vnútra. „Okrem toho, že sa tvári, že o ničom nevie.“ Pardon, dodávam slová pána Pčolinského, tým to vysvetlil celé. Čiže ja si myslím, že už len týchto pár slov od pána Pčolinského zo SME RODINY úplne kompletne vystihuje aj našu argumentáciu. Nezaznela, nezaznelo ani slovko obhajoby, poriadnej obhajoby, hej, teraz nemám na mysli pána Šudíka, hej, on dáva taký ten hejterský prejav proti Robertovi Ficovi, fajn, však on tým žije, ale ako nič o Mikulcovi, hej? (Reakcia z pléna.) Ktorý? Šefčík, Šudík? Jáj, ja sa strácam vo vás, pardon, budem asi rozprávať o tých pročkoch radšej. Takže jeden z pročkov proste povedal, že, že teda aký je Robert Fico zlý, ale ani slovkom o Mikulcovi, ani slovkom o tejto téme, hej? Čiže pri všetkej úcte SaS-ka nič, ZA ĽUDÍ Pivková a SME RODINA nám odkazuje teda, že minister neurobil absolútne nič, že je totálny amatér a že polícia je v absolútnom rozklade. A ešte ho doplnil minister Krajniak, čo je kolega z vlády, Mikulcov kolega z vlády, ktorý hovorí, že: „Mikulec sa stráca v tom, čo sa mu deje v rezorte.“ Aj, aj vami teraz ako úplne burcuje tá dôvera v našu vládu, keď máme ministra vnútra, ktorý podľa ministra práce sa stráca vo svojom rezorte? Veď to je fantastické, že? Ja som vždy chcel mať ministra, ktorý sa stráca vo svojom rezorte. A potom sa čudujeme, že tu zomrelo 12 600 ľudí. Keď sa vám stráca minister vnútra v rezorte, ktovie, či sa nestratil náhodou aj pán Krajčí vo svojom rezorte. Saralabanda. Mám pocit, že aj on sa trošičku stratil. Ale saralabanda nás stála 12 600 ľudí. Aj Matovič sa nám trošku stráca v rezorte, aj keď, samozrejme, ako väčšieho ekonóma nemáme, on poučuje, on by dokázal poučiť aj Joa Stiglitza o ekonómii, lebo však chalanisko, chalaniskovi napísala perfektnú prácu, perfektnú diplomovku baba, hej? Takýchto máme aj kvalitných odborníkov. A teraz tu máme dokonca pána Mikulca, letca, ktorý sa stráca vo svojom rezorte podľa slov ministra Krajniaka. Nie podľa mojich slov, nie podľa slov Roberta Fica, dokonca ani nie podľa správy SIS, aj keď myslím si, že tá si to myslí, podľa pána Krajniaka. A teraz citujem pána Krajniaka ďalej: „Nie je možné, aby jedni policajti zatýkali druhých a opačne. Tak dobrý minister vnútra nekoná,“ zhodnotil Krajniak. Všimol si, všimol si to každý na Slovensku. Aj pán Krajniak si to všimol, každý si to všimol, že asi nie je niečo celkom v poriadku, keď jeden policajt zatyká druhého, keď máme každý deň nejakú novú raziu. Najskôr inšpekcia nabehne, schmatne – čo to bolo? – NAKU. Potom NAKA dobehne do inšpekcie, zoberie jej šéfa, hodí do väzby, oni si takto vzájomne márujú ako nejaký gang, dva gangy sa tu stretli, tri-štyri, ja neviem, koľko útvarov má polícia. Ja mám pocit, že každý s každým bojuje. A teraz, kto je rýchlejší, hej? Kto ho rýchlejšie chytí tam za tie vlasy a hodí do tej väzby, tak ten vyhráva, hej. Tam mám taký pocit z toho. Ja neviem, nemáte ten istý pocit? Toto sa dnes deje na Slovensku. A ono by to možno bolo aj vtipné, pokiaľ by medzitým nezomrel Milan Lučanský, nezomrel aj človek, ktorému nedali pomoc, lebo mal COVID, Krivočenko, sa, myslím, volal. Možno by bolo vtipné, pokiaľ by Ústavný súd nepustil človeka z väzby po dvoch rokoch, ktorý tam bol reálne mučený dva roky. Tak takéto veci, keď sa dejú, tak sa na tom nemôžme smiať. Na to sa nemôže tváriť pán Mikulec ako kvetináč na parapete, že o ničom nevie, že on tam proste len tak ako nejak prebýva, plynie na tom vnútre. Tak to fungovať jednoducho nemôže. Prepáčte, ospravedlňujem sa, že aj sa snažím byť trošku sarkastickejší, humornejší možno, ale je to vážna vec. Je to veľmi vážna vec, pokiaľ tu máme systém nastrčených udavačov, o ktorom hovorí správa SIS, pokiaľ tu máme vládnych poslancov a vládnych ministrov, ktorí hovoria o tom, že Mikulec absolútne nezvláda nič, že polícia je v totálnom rozklade, že sú jedni amatéri, že sa tu jednoducho dejú politické čistky, tak my tu nemôžeme byť ticho. Však my sme opozícia. Čo od nás očakávate? Že vám budeme tlieskať? Je naším plným právom a legitímnym právom o týchto veciach hovoriť. A keď dáme nejaké argumenty o rodinkárstve pána Mikulca, tak očakávame jeho reakciu, ktorá bude aspoň trošku dospelá, a nieže tu bude šíriť nejaké paranoidné predstavy a sondu do svojej duše o tom, ako sa tu spriahli nejakí reptiliáni a som už, tie mená som aj zabudol, nejakí – kto to bol? Balciar či Tibenský? Ja tie mená naozaj nepoznám. Tak títo sa proti nemu spriahli a za všetko môžu oni, hej? Toto je svet ministra vnútra. Prepáčte, ja si myslím, že pán minister by mal okamžite odstúpiť. To by mal urobiť ako prvú vec a ako druhú vec by mal navštíviť psychológa. Ďakujem veľmi pekne.